Nordjyllands politi efterlyser den 65-årige Helge Haugerud, som ikke er set siden fredag. Fredag fandt medarbejdere hos Stena Line mandens Skoda Fabia efterladt i lastbilbanen i færgeterminalens opkørselsområde. Bilen stod efterladt med nøglerne i tændingen og der var intet spor af ejeren. Da bilen stod i vejen for lastbilerne valgte personalet at køre bilen til side. Klokken 20.16 kontakter færgeselskabet så Nordjyllands Politi, da man ikke har kunnet komme i kontakt med Helge Haugerud på telefonen. Helge Haugeruds hustru er meget alvorligt syg og indlagt på Skejby Sygehus og den foreløbige efterforskning viser, at den 65-årige herboende nordmand afleverede sin hund hos naboerne sammen med en stor sæk foder, med beskeden om at han skulle et smut til Norge. Siden er manden ikke set. Politiet oplyser, at Helge Haugerud efter færgeselskabernes oplysninger ikke er taget med færgen, så man frygter at manden, der betegnes som lettere depressiv, kan være forsvundet af egen fri vilje. Helge Haugerud beskrives som: 190 cm høj Spinkel af bygning Gråt kort hår Skægstubbe Senest set i gråt tøj

Referat:
Efterlod bil med tændingsnøgler i på havnen i Frederikshavn